കഞ്ചാവ് എന്തുകൊണ്ട് ഒളിംപിക്സ് നിരോധിത വസ്തുക്കളുടെ പട്ടികയില്? ലോകചരിത്രത്തിലെ അതിവേഗക്കാരിയായ ആറാമത്തെ വനിതയാണ് യുഎസ് സ്പ്രിന്റ് താരം ഷക്കേരി റിച്ചാര്ഡ്സണ്. ടോക്യോ ഒളിംപിക്സില് 100 മീറ്ററില് സ്വര്ണം നേടുമെന്ന് എല്ലാവരുമുറപ്പിച്ച താരം. എന്നാല്, നാളെ 100 മീറ്റര് ഹീറ്റ്സില് അമേരിക്കന് താരങ്ങള് ട്രാക്കിലിറങ്ങുമ്ബോള് അക്കൂട്ടത്തില് ഷക്കേരിയുണ്ടാകില്ല. ഒളിംപിക്സ് യോഗ്യതാ മത്സരത്തില് ഒന്നാമതായെങ്കിലും കഞ്ചാവ് ഉപയോഗമാണ് താരത്തിന് തിരിച്ചടിയായത്.ഒളിംപിക്സ് യോഗ്യത നേടിയതിനു പിറകെ ഈ മാസം ആദ്യത്തില് നടന്ന ഉത്തേജകമരുന്ന് പരിശോധനയിലാണ് ഷക്കേരി കഞ്ചാവ് ഉപയോഗിച്ചതായി കണ്ടെത്തിയത്. ഇതോടെ യുഎസ് ഉത്തേജക മരുന്ന് വിരുദ്ധ ഏജന്സി താരത്തെ ഒരു മാസം മത്സരങ്ങളില്നിന്നു വിലക്കേര്പ്പെടുത്തി. ഒളിംപിക്സിനിടെ വിലക്ക് കാലാവധി തീരുമെങ്കിലും യുഎസ് ഒളിംപിക് അസോസിയേഷന് താരത്തെ അത്ലറ്റിക്സ് സംഘത്തില് ഉള്പ്പെടുത്തിയിട്ടില്ല. അമേരിക്കയിലെ നിരവധി സംസ്ഥാനങ്ങളിലും വിവിധ വിദേശരാജ്യങ്ങളിലും കഞ്ചാവ് നിയമവിധേയമാണ്. എന്നാല്, ഒളിംപിക്സില് ഇപ്പോഴും നിരോധിത വസ്തുക്കളുടെ പട്ടികയില് തന്നെയാണുള്ളത്. ഷക്കേരിക്ക് ഒളിംപിക്സ് നഷ്ടമാകാനിടയാക്കിയതോടെ നിരോധിത പട്ടികയില്നിന്ന് കഞ്ചാവിനെ ഒഴിവാക്കണമെന്ന മുറവിളികളുമുയരുകയാണ്. കഞ്ചാവ് നിരോധിച്ച തീരുമാനം പുനപരിശോധിക്കണമെന്ന് ആവശ്യപ്പെട്ട് പ്രമുഖര് തന്നെ രംഗത്തെത്തിയിട്ടുണ്ട്. ലോക അത്ലറ്റിക്സ് പ്രസിഡന്റ് സെബാസ്റ്റ്യന് കോ ഈ ആവശ്യമുന്നയിച്ചിരുന്നു.എന്തുകൊണ്ട് കഞ്ചാവ് നിരോധനം? കായികരംഗത്ത് മയക്കുമരുന്ന് അടക്കമുള്ള ഉത്തേജക മരുന്നുകളുടെ ഉപയോഗം തടയാനായി രൂപീകരിച്ച വേള്ഡ് ആന്റി ഡോപിങ് ഏജന്സിവാഡയാണ് 2004ല് കഞ്ചാവിനെ നിരോധിത വസ്തുക്കളുടെ പട്ടികയില് ഉള്പ്പെടുത്തിയത്. രാജ്യാന്തര ഒളിംപിക് കമ്മിറ്റിയാണ് വാഡയ്ക്ക് രൂപംനല്കിയത്. നിരോധിത വസ്തുക്കളുടെ പട്ടികയില് ഉള്പ്പെടുത്താന് താഴെ പറയുന്നു മൂന്ന് കാരണങ്ങളാണ് ഏജന്സി പറയുന്നത്: 1 അവ അത്ലറ്റുകളുടെ ആരോഗ്യത്തെ ഹാനികരമായി ബാധിക്കുന്നു, 2 ഉത്തേജക മരുന്നുകളാണ്, 3 കളിയുടെ ആത്മാവിനെതിരാണ്. കളിയുടെ സമ്മര്ദത്തിനിടയിലും മികച്ച പ്രകടനം നടത്താന് സഹായിക്കുന്നുവെന്ന് കഞ്ചാവ് നിരോധനത്തിനു കാരണമായി വാഡ വിശദീകരിക്കുകയും ചെയ്തിട്ടുണ്ട്. മത്സരത്തിനു മുന്പും മത്സരത്തിനിടയിലുമുള്ള സമ്മര്ദവും മനസംഘര്ഷവുമെല്ലാം ഇല്ലാതാക്കാന് കഞ്ചാവിനാകുമെന്നും ഏജന്സി ചൂണ്ടിക്കാട്ടുന്നു. എന്നാല്, വാഡ ചൂണ്ടിക്കാട്ടുന്നതൊന്നും കഞ്ചാവ് ഉത്തേജക മരുന്നാണെന്നു തീരുമാനിക്കാന് മതിയായ ന്യായങ്ങളല്ലെന്നാണ് കാനഡയിലെ ക്യൂബെക്ക് സര്വകലാശാലാ കായിക ശാസ്ത്ര വിഭാഗം ഡയരക്ടര് അലെയിന് സ്റ്റീവ് കോംറ്റോയിസ് പറയുന്നത്. മാനസിക ഉത്കണ്ഠ കുറയ്ക്കുമെങ്കിലും ശരീരശാസ്ത്രപരമായ വിവരങ്ങളുടെ അടിസ്ഥാനത്തില് മത്സരരംഗത്തെ പ്രകടനത്തെ നേരെ തിരിച്ചാണു ബാധിക്കുന്നതെന്നതെന്നും അലെയിന് സ്റ്റീവ് ചൂണ്ടിക്കാട്ടുന്നു. ഉറുഗ്വെയാണ് കഞ്ചാവ് നിയമവിധേയമാക്കിയ ആദ്യത്തെ രാജ്യം. വിനോദോപാധിയായി കണക്കാക്കിയാണ് 2013ല് ഉറുഗ്വെ കഞ്ചാവ് ഉപയോഗം നിയമവിധേയമാക്കിയത്. 2018ല് കാനഡയും കഞ്ചാവ് നിയമവിധേയമാക്കി ഉത്തരവിറക്കി. പിന്നീട് ബ്രിട്ടന്, ദക്ഷിണാഫ്രിക്ക, ഓസ്ട്രേലിയ, സ്പെയിന്, നെതര്ലന്ഡ്സ് തുടങ്ങിയ രാജ്യങ്ങളും മരുന്ന് അടക്കമുള്ള വിവിധ ആവശ്യങ്ങള്ക്കായി കഞ്ചാവ് ഉപയോഗിക്കാമെന്ന് ഉത്തരവിറക്കിയിട്ടുണ്ട്. അമേരിക്കയില് മൊത്തത്തില് നിയമവിധേയമല്ലെങ്കിലും മൂന്നിലൊന്നു സംസ്ഥാനങ്ങളും കഞ്ചാവ് ഉപയോഗം അനുവദിച്ചിട്ടുണ്ട്. ഷക്കേരിയുടെ സംസ്ഥാനമായ ഒറിഗോണും ഇതില് ഉള്പ്പെടും.ഷക്കേരി ആദ്യത്തെയാളല്ലകഞ്ചാവുമായി ബന്ധപ്പെട്ട് വിലക്ക് നേരിടുന്ന ആദ്യത്തെ താരമല്ല ഷക്കേരി റിച്ചാര്ഡ്സണ്. ഇതിനുമുന്പും നിരവധി ലോകതാരങ്ങള് കഞ്ചാവ് ഉപയോഗത്തിന്റെ പേരില് നടപടി നേരിട്ടിട്ടുണ്ട്.അമേരിക്കന് നീന്തല് ഇതിഹാസം മൈക്കല് ഫെല്പ്സ് അക്കൂട്ടത്തില് പ്രമുഖനാണ്. മൂന്നു മാസത്തെ വിലക്കിനു പുറമെ കെല്ലോഗിന്റെ കോടികളുടെ സ്പോണ്സര്ഷിപ്പും താരത്തിനു നഷ്ടമായിരുന്നു. 2009ല് ഫെല്പ്സ് കഞ്ചാവ് ഉപയോഗിക്കുന്ന ചിത്രങ്ങള് പുറത്തായതിനെ തുടര്ന്നായിരുന്നു നടപടി.മുന് ലോക ചാംപ്യന് കൂടിയായ യുഎസ് സ്പ്രിന്റ് താരം ജോണ് കാപലിന് രണ്ടു വര്ഷമാണ് കഞ്ചാവ് ഉപയോഗംമൂലം നഷ്ടപ്പെട്ടത്. 2006ല് നടന്ന പരിശോധനയിലായിരുന്നു തുടര്ച്ചയായി രണ്ടാം തവണയും കഞ്ചാവ് ഉപയോഗം കണ്ടെത്തിയതോടെ താരത്തിന് രണ്ടു വര്ഷത്തെ വിലക്കേര്പ്പെടുത്തിയത്. വാഡയുടെ നിരോധിത വസ്തുക്കളുടെ പട്ടിക പുറത്തിറങ്ങുംമുന്പും കഞ്ചാവുമായി ബന്ധപ്പെട്ട് രാജ്യാന്തര ഒളിംപിക് കമ്മിറ്റി നടപടി സ്വീകരിച്ചിരുന്നു. കനേഡിയന് സ്നോബോര്ഡിങ് താരം റോസ് റെബാഗ്ലിയാറ്റിയായിരുന്നു അക്കൂട്ടത്തിലൊരാള്. കഞ്ചാവ് ഉപയോഗിച്ചതായി കണ്ടെത്തിയതിനെ തുടര്ന്ന് താരത്തില്നിന്ന് കമ്മിറ്റി സ്വര്ണ മെഡല് തിരിച്ചുവാങ്ങുകയായിരുന്നു. എന്നാല്, ഔദ്യോഗിക വിലക്കില്ലാത്തതിനാല് മെഡല് തിരിച്ചുവാങ്ങാന് പാടില്ലെന്നു കോടതി ഉത്തരവിട്ടു. തുടര്ന്ന് ഒളിംപിക് കമ്മിറ്റി മെഡല് തിരിച്ചുനല്കുകയും ചെയ്തു. ഇതിനു പിന്നാലെയാണ് വാഡ കഞ്ചാവിനെ നിരോധിത വസ്തുക്കളുടെ പട്ടികയില് ഉള്പ്പെടുത്തിയത്.